РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

13 Број 06-2/160-12

19. септембар 2012. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО И ВОДОПРИВРЕДУ, ОДРЖАНЕ 18. СЕПТЕМБРА 2012. ГОДИНЕ

Седница је почела у 17,05 часова.

Седници је председавао Душан Петровић, председник Одбора.

Седници су присуствовали чланови Одбора: Ото Кишмартон, Велимир Станојевић, Ненад Китановић, Петар Кунтић, Стефана Миладиновић, Чедомир Протић, Ружица Игић, Радмила Геров и Арпад Фремонт, као и Саша Максимовић, заменик члана.

Поред чланова Одбора и заменика члана седници су присуствовали: Драгомир Ј. Карић и Весна Јовицки, народни посланици, као и Дејан Крњајић, државни секретар и Ружица Трипић, начелник Одељења за нормативу при Министарству пољопривреде, шумарства и водопривреде.

Једногласно је усвојен следећи

Д н е в н и р е д

1. Разматрање Предлога закона о изменама Закона о водама, у начелу, који је поднела Влада;

2. Разматрање Предлога закона о изменама Закона о шумама, у начелу, који је поднела Влада;

3. Разматрање Предлога закона о измени Закона о сточарству, у начелу, који је поднела Влада;

4. Разматрање Предлога закона о изменама Закона о вину, у начелу, који је поднела Влада, и

5. Разматрање Предлога закона о измени и допунама Закона о ветеринарству, у начелу, који је поднела Влада.

Пре преласка на разматрање тачака по утврђеном дневном реду, усвојен Записник прве седнице Одора, која је одржана 26. јула 2012. године, а затим и предлог председника да се обави јединствена расправа по свим тачкама.

I – V

Уводне напомене је дао Дејан Крњајић, државни секретар у Министарству пољопривреде, шумарства и водопривреде, нагласивши: да су у Министарству свесни тешке финансијске ситуације и да се то највећим делом осећа код малих и средњих предузећа, као и да је, имајући то у виду Министарство пољопривреде, шумарства и водопривреде заједно са Министарством финансија направило анализу ситуације и тражило начине како би се кроз систем такси баш њима највише и помогло.

У дискусији су учествовали: Душан Петровић, Радмила Геров, Ото Кишмартон, Петар Кунтић и Чедомир Протић, који су истакли: да је неоспорно да сви заједно имамо велику тему пред собом у циљу проналажења најбољег пута како би се средило стање у финансијама у ситуацији у којој се налазимо; да је врло важно да, пре свега привреда и грађани буду што више растерећени; да Србија поседује један велики енергетски потенцијал и могла би за две до три године да конвертује доста нафте, поготову што нафта и гас представљају главну увозну робу; да се мора обновити нови циклус у пољопривредној производњи, имајући у виду велики период суше и да се поставља питање где изнаћи за све то финансијска средства, када их и до сада није било довољно; да се код система одводњавања и наводњавања морају одредити приоритети, при чему главну реч треба дати стручњацима из ове области, који би израдили студију.

Постављана су и питања представницима Министарства, као што су: какве ће бити последице преласка из режима који смо до сада имали, када је извршена транзиција у један нови режим, када треба све ствари уредити на другачији начин; да су предложена решења, између осталих, којим се умањују и приходи Министарства пољопривреде, шумарства и водопривреде, па се поставља питање – шта ће се дешавати са многобројним функцијама и позицијама у овом министарству, нарочито у области шумарства; шта ће се дешавати са накнадама за наводњавање и одводњавање које плаћају практично сви у овој држави, а које не користе скупштине општине за своје потребе у тој области.

На већи део постављених питања чланова Одбора одговоре су дали представници Министарства пољопривреде, шумарства и водопривреде.

После расправе Одбор је закључио, у складу са чланом 155. став 2. Пословника Народне скупштине, да предложи Народној скупштини:

1. да не прихвати Предлог закона о изменама Закона о водама, у начелу (4 за, 2 против, 3 уздржана);

2. да прихвати Предлог закона о изменама Закона о шумама, у начелу (6 за, 3 против);

3. да прихвати Предлог закона о изменама Закона о сточарству, у начелу (7 за, 1 уздржан);

4. да прихвати Предлог закона о изменама Закона о вину, у начелу (7 за), и

5. да прихвати Предлог закона о измени и допунама Закона о ветеринарству, у начелу (7 за, 1 уздржан).

За све тачке дневног реда за известиоца Одбора је одређен Душан Петровић, председник Одбора.

После завршетка расправе и гласања по утврђеном дневном реду председник је обавестио чланове Одбора да је од стране Привредне коморе Србије достављено њено виђење економске политике, о чему ће се расправљати на једној од наредних седница Одбора, као и о избору заменика председника Одбора.

Пошто других питања и предлога није било, седница је завршена у 17,45 часова.

СЕКРЕТАР ПРЕДСЕДНИК

Добрица Зечевић Душан Петровић